যমুনা ফিউচার পার্কে ভারতীয় ভিসা কেন্দ্র উদ্বোধন

এশিয়ার সর্ববৃহৎ শপিংমল যমুনা ফিউচার পার্কে ভারতীয় ভিসা কেন্দ্রের উদ্বোধন করা হয়েছে।
শনিবার বেলা ১১টার পর এই ভিসা কেন্দ্রটির  উদ্বোধন করেন স্বরাষ্ট্রমন্ত্রী আসাদুজ্জামান খান কামাল ও ভারতের স্বরাষ্ট্রমন্ত্রী রাজনাথ সিং।
শপিংমলের গ্রাউন্ড মাইনাস-১ (বেজমেন্ট বি-১) দক্ষিণ কোর্টে এ কেন্দ্রটি অবস্থিত।উদ্বোধনের পর কয়েকজন বাংলাদেশির হাতে প্রতীকী ভিসা তুলে দেন রাজনাথ সিং। 
এর আগে ভারতের স্বরাষ্ট্রমন্ত্রী গতকাল শুক্রবার(১৩ জুলাই) ঢাকায় আসেন।ভারতীয় ভিসা কেন্দ্রের উদ্বোধনসহ কয়েকটি উপলক্ষ নিয়ে তিন দিনের রাষ্ট্রীয় সফরে তিনি ঢাকায় আসেন।
ঢাকায় ভারতীয় হাইকমিশন সূত্রে জানা যায়, নতুন এ ভিসা আবেদন কেন্দ্রটি হবে ‘মডেল ভিসা কেন্দ্র’।  সব ধরনের ভিসার আবেদন করা যাবে। সুপরিসর এ কেন্দ্রে থাকছে কম্পিউটার নিয়ন্ত্রিত টোকেন ভেন্ডিং মেশিন (প্রতীক্ষা সময় নির্দেশিত), আরামদায়ক বসার ব্যবস্থা, কফি, কোমল পানীয় ও খাবার সুবিধা।
এছাড়াও প্রায় সাড়ে ১৮ হাজার বর্গফুটজুড়ে নতুন এ কেন্দ্রে একই সময়ে ৭০০ লোক অবস্থান করতে পারবেন। ৪৮টি কাউন্টারে ভিসা প্রত্যাশীদের সেবা দেওয়া হবে। প্রতিদিন অন্তত ৬ হাজার ব্যক্তি পাসপোর্ট জমা দিতে পারবেন।
এ সময় উপস্থিত ছিলেন ভারতের হাইকমিশনার হর্ষবর্ধন শ্রিংলা, যমুনা গ্রুপের চেয়ারম্যান বিশিষ্ট শিল্পপতি বীর মুক্তিযোদ্ধা নুরুল ইসলাম, যমুনা গ্রুপের ব্যবস্থাপনা পরিচালক শামীম ইসলাম ও পরিচালক মনিকা ইসলাম।
এছাড়াও যমুনা গ্রুপ, ভারতীয় হাইকমিশন ও ভারতের স্টেট ব্যাংক অব ইন্ডিয়ার ঊর্ধ্বতন কর্মকর্তারা উপস্থিত ছিলেন।

এমএইচ/